Aage Frandsen (SF), 2000-02-10:
Jeg tror, der er almindelig enighed i Folketinget om, at iværksætterkulturen er udmærket at fremme.
Det viste sig ved de tidligere forespørgsels- og redegørelsesdebatter, at den opfattelse delte hele Folketinget.
Men spørgsmålet er, hvad det er, vi taler om.
Man taler altså, som om vi har noget, der hedder lønmodtagerkultur på den ene side, og så noget, der hedder iværksætterkultur på den anden side, og så tror jeg nok, nogle definerer iværksætterkultur som noget, selvstændige erhvervsdrivende så har, mens alle lønmodtagerne har en lønmodtagerkultur.
Det er efter vores opfattelse vigtigt at sige, at alle skulle da gerne have en eller anden iværksætterkultur i sig, en trang til at iværksætte ting, en trang til at forme samfundet, en trang til at udvikle tingene, og det gælder selvfølgelig både en person, der er privat erhvervsdrivende, og en person, der er lønmodtager.
De skal da gerne have den trang i sig.
Det er derfor, det ikke kun drejer sig om noget, som fremmer, at vi får flere private erhvervsdrivende, men jeg tror nok, nogle mener, at det er det, det drejer sig om.
Nej, det drejer sig om, at vi alle sammen har trangen til at være udviklende på vores arbejdsplads, hvad enten vi så er ejere, eller vi er lønmodtagere, og ligegyldigt hvilken stilling vi har på en arbejdsplads.
Og så har jeg lidt svært ved at forstå hele debatten nu, for det går jo altså strygende.
Det fremhæves da også, og så understreger man, at det går så godt, fordi man selv tog et initiativ tidligere.
Jamen det er også udmærket, men jeg har lidt svært ved at se, hvad det er, vi nu skal diskutere ud fra, og jeg må sige
, at det her beslutningsforslag kan man hverken være for eller imod, og derfor kan vi ikke være for det, for vi ved ikke, hvad det betyder, og vi ved ikke, hvad det er, regeringen skal lave. Jeg synes, det var helt fint, hvis man opregnede nogle punkter og sagde, at nu skal regeringen fremme lige præcis fem ting, men det er upræcist og uforpligtende, og hvis vi vedtager det her beslutningsforslag, kan vi under ingen omstændigheder bagefter sige til regeringen: I har ikke overholdt dét, og I har overholdt dét.
For der står ikke, hvad det er, den skal.
Men det ændrer ikke ved, at hele diskussionen om iværksætteri og innovation er rigtig.
Det er en glimrende ting at diskutere, men igen vil jeg godt bede om, at man forholder sig til den virkelighed, der var, i forhold til den virkelighed, vi har.
Det er da rigtigt, at der er færre selvstændige i dag, end der var tidligere.
Der er f.eks. færre selvstændige landmænd, men jeg tror, at de partier, der ønsker, man skal fremme iværksætteri, nok ikke forestiller sig, at vi skal oprette flere landbrug, og i så fald skal vi have en anden landbrugspolitik end den, de pågældende partier har i øjeblikket.
Skal vi have flere små håndværksmestre?
Ja, vi synes da, det er udmærket, men de er jo måske bl.a. konkurreret ud af andre, større håndværksmestre, og det gælder i høj grad
, når det drejer sig om de små handlende.
Så det er ikke dér, man forestiller sig det, går jeg ud fra, og når det drejer sig om de små handlende, jamen så skal man jo passe på, at de store supermarkeder ikke overtager det hele.
Så det har jo også noget at gøre med den politik, vi fører fra Folketingets side, om der er mulighed for iværksættere.
Hvis vi ser på, hvordan det er i øjeblikket med hensyn til antallet af iværksættere, jamen så går det jo vældig fint, ikke mindst inden for nogle nye brancher, der inden for de sidste 10-15 år er dukket op på IT-området og andre områder, hvor der er gang i det.
Dér er der også vældig gang
i iværksætteriet.
Det sker så bl.a. også via undervisningssystemet, ved at man skal lave undervisningen på en sådan måde, at man fremmer, at der bliver selvstændige mennesker, og det er bl.a. ved projektarbejde og sådan nogle ting.
Det sker også ved, at man har demokrati på de pågældende arbejdspladser.
Og det drejer sig ikke kun om, at vi skal have flere selvstændige erhvervsdrivende, det drejer sig om, at vi alle sammen skal have trangen til at være selvstændige mennesker og også kunne fungere som selvstændige mennesker. Når det så drejer sig om det konkrete forslag, som jeg allerede har været inde på, så forstår vi simpelt hen ikke, hvad vi skal bruge det til, for hvis vi vedtager det, hvad er konsekvenserne så?
Det kan så være, at forslagsstillerne måske vil hjælpe til i forbindelse med udvalgsarbejdet at præcisere nogle ting, og hvis der så er nogle ting, man vil have præciseret, jamen så kan det vel være, at regeringen vil synes, det er udmærket.
Men jeg er i dag ikke i stand til at sige, hvad det vil betyde, hvis vi vedtager det forslag, og hvis vi ikke vedtager det forslag.
Vi kan ikke støtte noget, som vi ikke ved hvad er, eller som ingenting er.